《七月二日戏为纨扇新体》
宋代·舒岳祥

美人弄纨扇，常恨无秋风。
待得秋风至，弃置在箧中。
弃置不自惜，物理有终穷。
反恐美人宠，随手亦成空。
十五邯郸女，玉指弄丝桐。
秀慧解歌舞，艳彩敌芙蓉。
一朝登上国，飞声凌后宫。
此日邢夫人，正自难为容。
纨扇手所题，主惠余其终。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。